Menu mali ca foru ficu

Sta frasi si dici quannu accapitannu quarcosa di stortu o di dannusu e  si penza  ca la cosa è mala assai, anveci, arrisurta èssiri nu dannu nicu,  ca si po’ arrisòrviri:  ''Menu mali ca foru ficu''
Urìggini dâ sprissioni
Sta sprissioni pigghia urìggini di na fàula: Si cunta e s'arricunta ca c'era un re ca si nni ivu a caccia e a un certu puntu, stancu, s’arripusau a l’ùmmira, sutta a n’àrvulu di ficu;  passau un viddanu ca lu arricanusciu e cugghiennu quattru ficu ci li detti ô re, dicennu:  “A gran Signuri, picculu prisenti”. Lu re, cuntentu pri lu gestu e picchì chistu vuleva diri ca era vulutu beni, ci arrijalavu na munita d’oru.
N’àutru viddanu lu seppi e jncutu nu cufinu chinu-chinu di ficu grossi e boni, si nni ivu a la règgia pri purtàriccilli ô re “ Si pri quattru ficu lu re detti na munita d’oru, cu sapi chi mi duna a mia ca ci nni portu nu cufinu sanu ..”.
Ma lu re capìu la vera ntinzioni dû viddanu e detti òrdini a li sò guardij di mpicàricci a chissu ntô mussu  a unu a unu tutti li ficu c’avìa purtatu.
''Menu mali ca foru ficu...''  (e non àutra frutta cchiù dura) pinzava lu viddanu mentri ca ci ntappàvanu li ficu a unu a unu tutti ntô mussu.

Catigurìa:Sprissioni siciliani
Catigurìa:Tradizzioni dâ Sicilia
Catigurìa:Folklori
Catigurìa:Catania
Catigurìa:Sicilia